A Nemzeti Élelmiszerlánc-biztonsági Hivatal, mint a zárttéri vadtartásokat engedélyező hatóság a vadtartásokra vonatkozóan kötelező adatszolgáltatás megkönnyítése érdekében készítette el az elektronikus úton kitölthető állományváltozási naplót. A mellékelt Excel táblázat minden vadfarm tulajdonos számára az állományváltozási jelentés gyors, egyszerű és pontos kitöltését teszi lehetővé.

A táblázat nem minden cellájába van lehetőség beírni, csak azokat a cellákat lehet kitölteni, melyek a jelentés pontos kitöltéséhez szükségesek.

A vadtartási engedély száma és az engedélyes neve címe sorok kitöltését követően csak a III. havi nyitó állományt kell rögzíteni a táblázatban. A nyitó állománynak meg kell egyeznie az előző évi záró állománnyal!

Következő lépésben a havonta történt állománynövekedéseket és/vagy állománycsökkenéseket kell beírni a megfelelő cellákba. Abban az esetben, ha nem történt változás az adott hónapban, akkor a hónapra vonatkozó cellákba nem kell adatot beírni.

A beírt állományváltozási adatok alapján a táblázat automatikusan összesíti és számolja ki a következő havi állományadatokat illetve számolja ki az aktuális záró állomány nagyságát.

Amennyiben a létesítési engedélyben a tartásra engedélyezett vadfaj ivari megosztásban került megadásra, úgy az engedélyezett vadfajon belül minden ivar esetében külön állományváltozási naplót kell kitölteni.

Amennyiben az állományváltozási jelentését az Excel táblázat kitöltésével kívánja teljesíteni, úgy kérem, hogy a kitöltést követően, a táblázatot kinyomtatva, és aláírásával hitelesítve a fejlécen szereplő postacímre megküldeni szíveskedjen.